Rasmus Prehn (S), 2010-05-07:
Det er jo ganske sigende for regeringens tilgang til den her debat, at man bare forlader debatten og ikke ønsker at tage ordet.
Det, man er optaget af fra regeringspartiernes side, er sådan set, som fru Margrethe Vestager sagde tidligere på dagen, at være opposition til oppositionen frem for at tage det ansvar på sig, det er at være regering, og tage det ansvar på sig, det er at være dem, der sidder med rorpinden, at være dem, der styrer det danske samfund.
Vi har set én lang omgang udenomssnak, én lang omgang angreb på Socialdemokratiet, på SF, på Det Radikale Venstre og på Enhedslisten for den kritik, som vi rejser af regeringens politik.
Men lad os lige huske på, at det er regeringen, der har ansvaret, at det er regeringen, der her til sommer skal forhandle med kommunerne om den kommunale økonomi.
Det, vi så blev mødt af, var noget forhistorisk.
Man havde lavet Folketingssalen om til et lokalhistorisk arkiv, hvor man hev tidligere finanslovudspil fra Socialdemokratiet frem.
Nu har jeg så også haft lejlighed til at forberede mig til den debat, for jeg kan forstå, det var noget andet, man ville debattere fra regeringens side, end det, vi havde lagt op til her med en kommunaløkonomisk forespørgselsdebat.
Sagen er den, at Socialdemokratiet jo ikke med finanslovudspillet fra 2008 lagde op til at afskedige nogen medarbejdere.
Det, man lagde op til, var, at man i en situation, hvor der var mangel på arbejdskraft, og hvor det var svært at finde hænder nok, gerne ville styrke velfærden, gerne ville give nogle velfærdsrettigheder til danskerne.
Derfor havde man et langsigtet mål om at finde den arbejdskraft ved at lave effektiviseringer, digitaliseringer osv.
Det var en stærk, visionær plan, som jo sådan set ligger meget godt i forlængelse af de tanker, som også debatteres aktuelt i dag, om, at selvfølgelig er det langsigtede mål, at hvis vi kan gøre noget smartere og mere effektivt, skal vi selvfølgelig gøre det.
Der, hvor regeringen falder i en grøft, der, hvor regeringen har et problem, er jo, at man vil bruge det her til et direkte, veritabelt angreb på danskernes velfærd.
Selv om man i 2007 lovede, at der var råd til både skattelettelser og velfærd, viser det sig nu, at der ikke var råd.
Der var ikke råd til det her.
Så kan det godt være, at man siger – det hørte vi Dansk Folkeparti sige tidligere – at det ikke er en skattelettelse, men at det sådan set bare er en skatteomlægning.
Nå, nå, men hvorfor har regeringspartiet Det Konservative Folkeparti så lavet en direkte kampagne, hvor de turnerer hele landet rundt med bannerannoncer osv. og siger, at de har skaffet skattelettelser til danskerne?
Det er da, fordi de i Det Konservative Folkeparti er utrolig stolte af, at det er lykkedes dem at lave en asocial, en rigtig konservativ omfordelingspolitik, hvor man tager fra velfærdssamfundet og stikker det lige ned i lommen på bankdirektørerne.
Det er de stolte af.
Det Konservative Folkeparti bør sådan set roses for åbent og ærligt og med åben pande at sige, hvad det er, det handler om: skattelettelser til de rigeste, og at der så skal skæres på kernevelfærden.
Det er jo det, der er situationen.
Det, vi så oplever ude i kommunerne – og vi har hørt masser af eksempler her – er jo, at man skal lukke skoler, at der skal være færre timer, at der er natsygeplejersker, der skal sendes hjem med en fyreseddel, at der er pensionister, der skal have dårligere omsorg osv.
Det er jo det, der er situationen.
Jeg synes bare, det er smadderærgerligt, at regeringen slet ikke vil svare på det.
Det eneste, man er ude på, er at stå og angribe oppositionen for at være opposition.
Det kommer vi jo altså ikke videre af.
Men der er bare noget, der tyder på, at det, man er optaget af fra regeringens side, ikke er at bevare og udvikle velfærden, men om stille og roligt at afmontere den.
Og så synes jeg hellere, man skulle tage at sige det: at man vil bruge pengene på skattelettelser, så Det Konservative Folkeparti kan lave kampagner og de rigeste bankdirektører kan tage ud at rejse – og så skal man spare på kernevelfærden.
Det er dybt problematisk.
Så har man fremsat et forslag til vedtagelse, og det er da godt nok noget af det mest ukonkrete, vi har set længe.
Der er så en ting, som fru Margrethe Vestager fra Det Radikale Venstre har spurgt ind til igen og igen, nemlig hvad det er ved strukturreformen, der gør, at det kommunale selvstyre bliver stærkere.
Ja, hvad er det ved strukturreformen, der gør, at det kommunale selvstyre bliver stærkere?
Fru Margrethe Vestager har spurgt og spurgt, og det er ikke lykkedes for én eneste fra regeringspartierne eller for Dansk Folkepartis ordfører at svare med noget som helst, der giver mening.
Det er simpelt hen danmarksrekord i udenomssnak og tomme løfter og tom retorik, som regeringen lægger for dagen her.
Så vi har sådan set stået her og brugt det, der skulle have været en konstruktiv, fremadrettet, visionær debat om, hvordan vi får velfærd til danskerne, til, at regeringen i stedet for at stå på mål for den politik, de fører, i stedet for at være ansvarlig for den regeringsførelse, de har, bare står og agerer opposition over for oppositionen.
Jeg synes, det er ærgerligt.
Jeg synes, danskerne har fortjent bedre.
Jeg håber, at vi snart får et valg, så danskerne får lov at vælge frit.